Ambikapur News - counting votes will start from 8 am in a three level security circle | तीन स्तरीय सुरक्षा घेरे में सुबह 8 बजे से शुरू होगी मतों की गिनती - Ambikapur News,अंबिकापुर न्यूज़,अंबिकापुर समाचार
Ambikapur News counting votes will start from 8 am in a three level security circle
तीन स्तरीय सुरक्षा घेरे में सुबह 8 बजे से शुरू होगी मतों की गिनती
Ambikapur News - विधानसभा चुनाव की मतगणना में सांसद, विधायक, मेयर और नगर निगम और नगर पंचायतों के अध्यक्ष, उपाध्यक्ष भी अंदर नहीं जा...
विधानसभा चुनाव की मतगणना में सांसद, विधायक, मेयर और नगर निगम और नगर पंचायतों के अध्यक्ष, उपाध्यक्ष भी अंदर नहीं जा सकेंगे। ऐसे जनप्रतिनिधि किसी प्रत्याशी के एजेंट भी नहीं बनाए जा सकेंगे। अगर किसी सीट से ये जनप्रतिनिधि चुनाव लड़ रहे हैं तो बतौर प्रत्याशी मतगणना केंद्र में जा सकते हैं। मीडिया के लिए भी सीमा रेखा तय की गई है। मीडिया सेंटर तक ही पत्रकार मोबाइल ले जा सकते हैं।
जबकि फोटोग्राफी के लिए अधिकारी अपने साथ पत्रकारों को मतगणना केंद्र में लेकर जाएंगे। फोटोग्राफी के लिए केवल कैमरा की अनुमति है। 11 दिसंबर को सुबह आठ बजे से काउंटिंग शुरू होगी। काउंटिंग के लिए मतदान केंद्र में तीन स्तरीय सुरक्षा के इंतजाम किए गए हैं। मतगणना के लिए जिन लोगों को पास जारी किए गए हैं वे ही अंदर जा सकेंगे। जिला निर्वाचन अधिकारी कलेक्टर सारांश मित्तर ने शनिवार को पत्रकारों को मतगणना की व्यवस्था की जानकारी दी। इस दौरान एसपी सदानंद भी मौजूद थे। कलेक्टर ने बताया कि पाॅलीटेक्निक काॅलेज में वोटिंग के बाद ईवीएम स्ट्रांग रूम में कड़ी सुरक्षा में रखे गए हैं। पालीटेक्निक काॅलेज की पहली मंजिल पर सरगुजा की तीनों सीटों अंबिकापुर, लुंड्रा व सीतापुर सीट के लिए काउंटिंग होगी। मतगणना केंद्र में मोबाइल प्रतिबंधित कर दिया गया है और कोई भी अधिकारी, जनप्रतिनिधि मोबाइल लेकर नहीं जा सकेंगे। कोई नेता या एजेंट मतगणना केंद्र में पेन तक नहीं ले जा सकेंगे। मोबाइल वाले पेन को मतगणना केंद्र में रोकने के लिए यह व्यवस्था की गई है। मतगणना एजेंट पेन के अलावा पेंसिल, रबर व छपा हुआ कागज भी नहीं ले जा सकेंगे। कोरे कागज ले जा सकेंगे।
कलेक्टर ने दी मतगणना व्यवस्था की दी जानकारी
पत्रकारों से चर्चा करते जिला निर्वाचन अधिकारी डा. सारांश मित्तर।
अब तक 4 सौ डाक मतपत्र नहीं हुए हैं जमा
सरगुजा जिले की तीनों सीटों अंबिकापुर, लुंड्रा व सीतापुर के लिए 400 डाक मतपत्र अभी तक जमा नहीं हुए हैं। तीनों सीटों पर चुनाव में लगे अधिकारियों-कर्मचारियों को 3 हजार 602 डाक मत पत्र जारी हुए थे, लेकिन अब तक 3203 डाक मतपत्र ही जमा हुए हैं। मतगणना शुरू होने से अाधे घंटे पहले तक डाक मतपत्र जमा किए जाएंगे।
हर राउंड की गिनती के बाद की जाएगी घोषणा
मतगणना के दौरान हर राउंड की गिनती के बाद किस प्रत्याशी को कितने वोट मिले, इसकी घोषणा की जाएगी। पत्रकारों को भी सेंटर में इसकी सूचना उपलब्ध कराई जाएगी। सरगुजा की तीनों सीटों पर 771 बूथों पर वोटिंग हुई है। तीनों सीटों पर भाजपा, कांग्रेस सहित 48 उम्मीदवार मैदान में हैं। अंबिकापुर सीट पर 78 प्रतिशत, लुंड्रा सीट पर 85 प्रतिशत जबकि सीतापुर सीट पर 80 प्रतिशत वोटिंग हुई है।
सुबह सात बजे खुलेगा स्ट्रांग रूम, आठ बजे से शुरू होगी गिनती
वोटिंग की गिनती के लिए 11 दिसंबर को सुबह सात बजे प्रत्याशियों की मौजूदगी में स्ट्रांग रूम खोला जाएगा। आठ बजे से काउंटिंग शुरू होगी। पहले डाक वोटों की गिनती होगी और इसके बाद ईवीएम मशीन खुलेंगी। सभी सीटों पर काउंटिंग के लिए 14 टेबल लगाए गए हैं।
मेंड्रा व लब्जी बूथ की वीवी पैट पर्ची की भी होगी काउंटिंग
अंबिकापुर विधानसभा सीट के दो मतदान केंद्रों लब्जी और मेंड्रा बूथ की वीवी पैट पर्ची की भी गिनती की जाएगी। वोटिंग से पहले सभी बूथों में एजेंटों की मौजूदगी में मॉक पोलिंग कराई गई थी। जिसे वोटिंग से पहले डिलीट किया जाना था, लेकिन दोनों बूथों पर मॉक पोल डिलीट नहीं किए गए थे। इसके अलावा सभी विधानसभा सीट के एक-एक बूथ पर ईवीएम से काउंटिंग के बाद वीवी पैट की पर्ची की भी काउंटिंग होगी।